钦定古今图书集成/明伦汇编/官常典/第699卷 > 姜志礼
## 钦定古今图书集成/明伦汇编/官常典/第699卷 > 姜志礼

按《明外史》本传：“志礼，字立之，丹阳人。万历十七年进
士。历建昌、衢州推官，入为大理评事。”三十三年，以囚
多瘐死，疏言：“犴狴之间，一日毙十五人。积日而计，亦
何纪极？又况海内小民罹灾祲而转死沟壑，及为矿
税所罗织，貂珰所攫噬，含冤毕命者又复何限？乞亟
为矜宥，勿久淹系，且尽除矿税，毋使宵人窃弄魁柄”，
贼虐烝黎。不报。历刑部员外，出为泉州知府，迁广东
副使，并有声。进山东右参政，分守登、莱。福王封国河
南，诏赐田二百万亩，跨山东、湖广境。及既之国，遣中
贵徐进督山东赋，势甚张。志礼抗疏曰：“臣所辖二郡，
民不聊生，且与倭邻，不宜有藩府庄田以扰兹土也”
明甚。且自高皇帝迄今，累十馀世，封“王子弟多矣。有
赐田二百顷，延连数十郡者乎？继此而封，尚有瑞、惠、
桂三王也。倘比例以请，将予之乎？不予之乎？不予则
畴非毛里之亲，予之则将无地可给。况国祚灵长，久
且未艾。嗣是天家子姓各援今日故事以请，臣恐方
内土田，不足供诸藩分裂也。”帝大怒，贬三秩为广西
佥事。久之，迁江西参议。天启三年由浙江副使入为
尚宝少卿，寻进卿河南。进玉玺，魏忠贤欲志礼疏献
之，志礼不可。忠贤怒，令私人劾其衰老，遂乞休。诏加
太常少卿致仕。已而削夺。崇祯初，复官。志礼性淳朴，
所居多政绩，亦以行谊称于乡。